Шанхай_Мастэрс_2012_(снукер)
Другі дзень (18 верасня)
У другой сесіі былі згуляны яшчэ чатыры матчы 1/16 фіналу Шанхай Мастэрс. Марк Ален з Паўночнай Ірландыі гуляў супраць Лю Хаацяня, які прайшоў праз уайлдкард раўнд. Кітайскі аматар зрабіў серыю ў 52 ачкі ў першым фрэйме і з пераможным падыходам у 33 балы адкрыў лік у паядынку, пасля чаго брэйк у 52 ачкі ў другой партыі выканаў 26-гадовы Ален, пазней давёўшы фрэйм да перамогі і зраўняўшы лік у матчы. З падыходамі ў 30 і 40 балаў Лю выйграў трэці фрэйм, вярнуўшы сабе перавагу, пасля чаго 10-ы нумар сусветнага рэйтынгу пакінуў за сабой тры наступныя партыі з серыямі ў 68, 65 і 66 ачкоў, дазволіўшы апаненту набраць толькі 10 балаў, а таксама дамінаваў у сёмым фрэйме і з лікам 5:2 у другі раз запар і ў кар'еры выйшаў у 1/8 фіналу Шанхай Мастэрс. 6-ы сеяны турніру Шон Мёрфі сустракаўся з пераможцам дэбютнага розыгрышу 2007 года Дамінікам Дэйлам з Уэльса. Шон, які даходзіў да паўфінальнай стадыі ў 2009 годзе, адкрыў лік, перамогшы ў першай партыі, пасля чаго падвоіў сваю перавагу, дзякуючы соценнаму брэйку ў 107 балаў у другім фрэйме. Некалькі выніковых падыходаў прынеслі 30-гадоваму Мёрфі трэцяе ачко, але валійскі снукерыст выйграў чацвёрты фрэйм з брэйкам у 89 балаў і дамінаваў у пятай партыі, скараціўшы адставанне да ліку 2:3. З выдатнай серыяй у 90 ачкоў чэмпіён свету 2005 года ўзяў верх у шостым фрэйме, але яго 40-гадовы апанент адказаў брэйкамі ў 75 і 100 ачкоў у дзвюх наступных партыях і зраўняў лік, перавёўшы паядынак у вырашальную партыю. Шон Мёрфі дамінаваў у дзявятым фрэйме і з пераможным падыходам у 46 пунктаў здабыў перамогу ў матчы і ў чацвёрты раз запар выйшаў у 1/8 фіналу шанхайскага рэйтынгавага турніру. Пераможца Шанхай Мастэрс 2010 года Алістэр Картэр сустракаўся з Робертам Мілкінсам, які дайшоў да стадыі 1/8 фіналу ў 2011 годзе. 33-гадовы Картэр адкрыў лік з пераможным брэйкам у 66 балаў у стартавай партыі, а таксама здзейсніў падыход у 41 ачко ў другім фрэйме, пасля чаго давёў яго да перамогі, павялічыўшы адрыў да ліку 2:0. 36-гадовы Роберт дамінаваў у трэцяй партыі, пасля чаго аформіў брэйк у 98 балаў у чацвёртым фрэйме і перамог у пятым на каляровых шарах, выйшаўшы наперад з лікам 3:2. Картэр узяў верх у шостай партыі з серыяй у 92 ачкі, а таксама набраў 41 бал у сёмым фрэйме, але пры ліку 0:50 Мілкінс зрабіў падыход у 47 ачкоў, а пазней давёў партыю да перамогі на каляровых шарах і зноў выйшаў наперад у паядынку. Алістэр выканаў серыю ў 82 балы ў восьмай партыі, зраўняўшы лік да 4:4 і пры ліку 0:42 у вырашальным фрэйме набраў 48 ачкоў за падыход і давёў партыю і матч да перамогі на каляровых шарах, у трэці раз у кар'еры выйшаўшы ў 1/8 фіналу Шанхай Мастэрс. Улюбёнец кітайскай публікі Дзін Цзюньхуэй гуляў супраць Марка Кінга з Англіі. 9-ы нумар рэйтынгу, які ніколі не праходзіў далей за чвэрцьфінальную стадыю на турніры, адкрыў лік у паядынку з серыяй у 89 балаў і выдрапаў наступны фрэйм на апошнім чорным шары, пасля чаго дамінаваў у трэцяй партыі і, дзякуючы некалькім падыходам, зрабіў лік 3:0 на сваю карысць. Пры ліку 0:33 у чацвёртым фрэйме брытанскі гулец здолеў выйграць сваё першае ачко, а таксама перамог у пятым фрэйме, зарабіўшы ў ім 35 штрафных балаў, і з серыямі ў 40 і 74 балы выйграў трэці фрэйм запар, зраўняўшы лік у матчы — 3:3. З вышэйшай серыяй у 48 балаў 25-гадовы Дзін пакінуў за сабой сёмую партыю, але Кінг дамінаваў у наступным фрэйме, зраўняўшы лік, і пры ліку 1:30 у дзявятай партыі выканаў падыход у 41 бал, а пазней давёў вырашальны фрэйм да перамогі, у чацвёрты раз у кар'еры выйшаўшы ў 1/8 фіналу Шанхай Мастэрс.